บี้ค่าต๋ง0.15%แบงก์ต้นทุนอื้อกดหุ้นร่วงต่อ
ธปท.บีบแบงก์จ่ายค่าต๋ง 0.15% เพิ่มภาระหลังแอ่น KK โกยกำไรปีก่อน 2,858 ล้าน
16 ม.ค. 2555

ธปท.บีบแบงก์จ่ายค่าต๋ง 0.15% เพิ่มภาระหลังแอ่น KK โกยกำไรปีก่อน 2,858 ล้าน
นายธนาคารพาณิชย์ กล่าวว่า การหารือกับธนาคารแห่งประเทศไทย (ธปท.) เมื่อวันที่ 12 ม.ค.ที่ผ่านมา ธนาคารพาณิชย์ได้รับโจทย์ให้กลับไปคิดเรื่องการเพิ่มอัตราการเก็บเงินสมทบเข้าสถาบันคุ้มครองเงินฝาก จาก 0.4% เป็น 0.55% ของเงินฝากทั้งหมด ซึ่งเป็นภาระจำนวนมาก แต่จะทำอย่างไรเพื่อไม่ให้โยนภาระให้กับประชาชน
“เราเห็นด้วยที่จะแก้หนี้ของกองทุนเพื่อการฟื้นฟูและพัฒนาระบบสถาบันการเงินจำนวน 1.14 ล้านล้านบาท แต่ควรจะใช้เวลานานพอสมควรในการแก้ปัญหา ไม่ใช่ว่าจะต้องรีบล้างหนี้และดอกเบี้ยให้หมดเพียงเวลาไม่กี่ปี” แหล่งข่าวเปิดเผย
อย่างไรก็ตาม ความไม่ชัดเจนเรื่องนี้จะยังกดดันหุ้นธนาคารพาณิชย์ต่อเนื่อง 
ขณะเดียวกัน ธนาคารเกียรตินาคิน (KK) เปิดผลการดำเนินงานปี 2554 มีกำไรสุทธิ 2,858 ล้านบาท คิดเป็นกำไรหุ้นละ 4.52 บาท เพิ่มขึ้นเล็กน้อยเปรียบเทียบกับปี 2553 ที่มีกำไรสุทธิ 2,840 ล้านบาท หรือ 5.20 บาท อย่างไรก็ตาม กำไรสุทธิในไตรมาส 4 จำนวน 682 ล้านบาท ต่ำกว่าไตรมาส 3 ที่ทำได้ทั้งสิ้น 874 ล้านบาท แต่นับว่าใกล้เคียงกำไรไตรมาส 1 และ 2 
ทั้งนี้ KK มีสินเชื่อที่ไม่ก่อให้เกิดรายได้ ณ สิ้นปี 2554 จำนวน 4,735 ล้านบาท คิดเป็น 3.37% ของเงินให้สินเชื่อรวมก่อนหักเงินสำรองค่าเผื่อหนี้สงสัยจะสูญ